Id-Deċiżjoni tal-Kummissjoni
tal-11 ta’ Diċembru 2003
li tikkonċerna l-kondizzjonijiet tas-saħħa ta’ l-annimali u taċ-ċertifikazzjoni għall-importazzjoni tan-naħal (Apis mellifera u Bombus spp.) minn ċerti pajjiżi terżi u tħassar id-Deċiżjoni 2000/462/KE
(notifikata permezz ta’ dokument numru K(2003) 4623)
(Test b’rilevanza ŻEE)
(2003/881/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġiet tas-saħħa ta’ l-annimali li jirregolaw il-kummerċ u l-importazzjoni fil-Komunità ta’ l-annimali, s-semen, l-ova u l-embrijoni li ma humiex suġġetti għall-ħtiġiet tas-saħħa ta’ l-annimali kif stabbiliti fir-regoli tal-Komunità referuti fl-Anness A (I) tad-Direttiva 90/425/KEE [1], u partikolarment l-ewwel inċiż ta’ l-Artikolu 18(1) u l-Artikolu 19(b) tagħha,
Billi:
(1) Id-Deċiżjoni tal-Kummissjoni 2000/462/KE tat-12 ta’ Lulju 2000 li tikkonċerna ċ-ċertifikazzjoni tas-saħħa għall-importazzjoni ta’ naħal/ġarar, irġejjen u l-attendenti tagħhom minn pajjiżi terzi [2] tistabbilixxi l-kondizzjonijiet taċ-ċertifikazzjoni tas-saħħa għal tali importazzjoni minn pajjiżi terzi, kif meħtieġ bid-Direttiva 92/65/KEE.
(2) Il-ħanfusa ż-żgħira tad-doqqajs (Aethina tumida) hija pesta eżotika li taffettwa n-naħal ta’ l-għasel li xterdet minn diversi pajjiżi Afrikani lejn numru ta’ pajjiżi terzi oħrajn, b’hekk ħolqot problem serji għall-industria ta’ l-apikultura. Trattament effettiv u mingħajr perikolu kontra din il-pesta ma hux preżentament disponibbli. Jekk introdotta, il-ħanfusa ż-żgħira tad-doqqajs tippreżenta riskju dwar is-sosstenabbilità tal-industria ta’ l-apikultura fil-Komunità, u għalhekk għall-agrikoltura u għall-ambjent, minħabba t-tfixkil riżultanti tal-pollinazzjoni.
(3) Il-ħanfusa ż-żgħira tad-doqqajs għadha ma hix elenkata fil-lista tal-mard kif miżmuma mill-Uffiċċju Internazzjonali tal-Mard Epiżootiku (OIE/UIE). Għal din ir-raġuni il-medda ta’ l-infestazzjoni f’pajjiżi terzi m’hix magħrufa.
(4) Id-dudu Tropilaelaps (Tropilaelaps spp.) hija pesta eżotika tan-naħal ta’ l-għasel li qiegħda tinxtered f’diversi pajjiżi terzi, b’hekk toħloq problemi serji għall-industria ta’ l-apikultura. Jekk introdotta, din tista wkoll ikollha konsegwenzi serji simili dwar is-sostennabbilità tal-industria ta’ l-apikultura fil-Komunità.
(5) B’segwiment tar-Regolament (KE) Nru 1398/2003, il-preżenza tal-ħanfusa ż-żgħira tad-doqqajs u d-dutu Tropilaelaps fil-Komunità huma suġġetti għal notifika obligatorja minħabba li dawn huma elenkati fid-Direttiva 92/65/KEE. Preżentament ma kien hemm l-ebda rapporti li xi waħda minn dawn kienet instabet fil-Komunità.
(6) Apparti milli tinsisti li l-preżenza ta’ dawn il-pesti tkun notifikabbli fi ħdan il-Komunità, huwa għalhekk meħtieġ li jkunu stabbiliti ħtiġiet addizzjonali għall-importazzjoni ta’ naħal minn ċerti pajjiżi terzi sabiex ikun illimitat ir-riskju ta’ l-introduzzjoni tal-ħanfusa ż-żgħira tad-doqajs u tad-dudu Tropilaelaps fil-Komunità, fl-interess tal-protezzjoni tal-istatus tal-Komunità f’dak li jirrigwardja s-saħħa ta’ l-apikultura.
(7) Naħal irġejjen biss li jkunu akkumpanjati b’numru żgħr ta’ attendenti f’gaġġeg b’naħla reġina waħda jistgħu faċilment ikunu vverifikati għall-infestazzjoni mill-ħanfusa ż-żgħira u mid-dudu Tropilaelaps, u għalhekk l-importazzjoni tan-naħal għandu, bħala prinċipju, jkun illimitat għal dawn il-konsenji.
(8) B’dana kollu, ma hemm l-ebda evidenza li d-dudu Tropilaelaps jista jinfesta l-kolonji tan-naħla bagħlija (Bombus spp.). B’żieda, il-ħanfusa ż-żgħira tad-doqqajs kienet biss mhurija bħala li tinfesta l-kolonji tan-naħla bagħlija taħt kondizzjonijiet esperimentali, u għalhekk ma hemm l-ebda evidenza dokumentata li l-ħanfusa ż-żgħura tad-doqqajs hija kapaċi li tinfesta l-kolonji tan-naħla bagħlija fl-ambjent naturali. L-istess, kolonji żgħar tan-naħla bagħlija imnissla u mkabbra taħt kondizzjonijiet ambjentali kkontrollati jistgħu jkunu innegozjati partikolarment għall-industria tal-oltikoltura, waqt li l-importzzjoni tar-reġina tan-naħla bagħlija mis-selvaġġ jista wkoll li jibqa meħtieġ għall-iskopijiet tat-tnissil. In vista ta’ dan, l-importazzjoni tan-naħla bagħlija (Bombus spp.) għandha tkun awtorizzata wkoll għal konsenji żgħar li huma mkabbra u mrobbija solament permezz tal-kondizzjonijiet ambjentali kkontrollati ġewwa stabbelimenti rikonoxxuti u li jistgħu ikunu assigurati bħala li huma ħielsa mil-ħanfusa ż-żgħira tad-doqqajs.
(9) Fl-interess taċ-ċarezza tal-leġislazzjoni tal-Komunità, u sabiex tkun assigurata aktar armonizzazzjoni tal-Komunità dwar il-ħtiġiet tas-saħħa ta’ l-annimali ma l-importazzjoni, id-Deċiżjoni 2000/462/KE għandha għalhekk tkun imħassra u mibdula bid-dispożizzjonijiet ta’ din id-Deċizjoni li tagħmel restrizzjonijiet fuq l-importazzjoni ta’ naħal irġejjen (Apis mellifera) u l-irġejjen tan-naħla bagħlija (Bombus spp.) b’numru żgħir ta’ attendenti, jew kolonji żgħar tan-naħla bagħlija (Bombus spp.) imrobbija taħt il-kondizzjonijiet ambjentalment ikkontrollati ġewwa stabbelimenti rikonoxxuti.
(10) Id-Direttiva tal-Kunsill 96/93/KE tas-17 ta’ Diċembru 1996 dwar iċ-ċertifikazzjoni ta’ l-annimali u l-prodotti ta’ l-annimali [3] tistabbilixxi n-normi taċ-ċertifikazzjoni li huma meħtieġa għal ċertifikazzjoni valida u sabiex tipprevjeni kontra l-frodi; huwa xieraq li jkun assigurat li r-regoli u l-prinċipji applikati mill-uffiċjali taċ-ċertifikazzjoni ta’ pajjiż terz jipprovdu garanziji li huma mill-anqas ekwivalenti għal dawk stabbiliti f’din id-Direttiva u għalhekk dawk il-pajjiżi biss li huma elenkati fil-Parti I ta’ l-Anness tad-Deċiżjoni tal-Kunsill 79/542/KEE [4] għandhom ikunu awtorizzati għall-importazzjoni tan-naħal fil-Komunità.
(11) Il-miżuri li hemm provvediment dwarhom f’din id-Deċiżjoni huma bi qbil ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
L- Artikolu 1
1. L-Istati Membri għandhom jawtorizzaw l-importazzjoni ta’ naħal (Apis mellifera u Bombus spp.) kif previst bid-Direttiva 92/65/KEE basta li dawn il-ħtiġiet li ġejjin ikun hemm konformità magħhom:
- ikunu ġejjin minn pajjiżi terzi jew minn inħawi tagħhom elenkati fil-parti 1 ta’ l-Anness tad-Deċiżjoni 79/542/KEE, u,
- ikunu akkumpanjati b’ċertifikat tas-saħħa b’konformità mal-mudell muri fl-Anness I u jkun konformi mal-garanziji stabbiliti f’dan il-mudell,
- il-konsenji huma limitati għal massimu ta’ 20 attendenti li jakkumpanjaw naħla reġina waħda f’garra waħda ta’ reġina naħla.
2. Id-destinazzjoni ntiża, ta’ fejn id-doqqajs għandhom ikunu mqiegħda taħt kontroll uffiċjali, in-naħal irġejjen għandhom ikunu trasferiti lejn ġarar ġodda qabel ma jkunu ntrodotti f’kolonni lokali.
3. Il-ġarar, l-attendenti, u l-materjal l-ieħor li jakkumpanja lill-irġejjen mill-pajjiż terz ta’ l-oriġini għandhom jintbagħtu lejn laboratorju għal-eżaminazzjoni dwar il-preżenza tal-ħanfusa ż-żgħira tad-doqqajs, tal-bajd tagħha jew tad-dud li jkun faqqas u tas-sinjali għad-dudu Tropilaelaps. Wara l-eżaminazzjoni fil-laboratorju, il-materjal kollu għandu jkun meqrud.
L- Artikolu 2
B’deroga mill-Artikolu 1(1), it-tieni u t-tielet inċiżi, l-Istati Membri għandhom ukoll jawtorizzaw l-importazzjoni ta’ konsennji tan-naħla bagħlija (Bombus spp.) limitati għal kolonja singola li jkun fiha massimu ta’ 200 naħla bagħlija adulta kull kontenitur, li huma akkumpanjati b’ċertifikat tas-saħħa konformi mal-mudell stabilit fl-Anness II u akkumpanjat bil-garanziji stabbiliti f’dak il-mudell. F’dan il-każ, u b’deroga mill-Artikolu 1(2) u (3), għandu jkun suffiċjenti li l-kontenitur u l-materjal kollu li jakkumpanja n-naħla bagħlija mill-pajjiż terz ta’ l-oriġini jkunu meqruda jew matul inkella immedjetament fit-tmiem tal-medda tal-ħajja tal-kolonja.
L- Artikolu 3
Id-Deċiżjoni 2000/462/EC hija imħassra.
L- Artikolu 4
Din id-Deċiżjoni għandha tapplika mis-27 ta’ Diċembru 2003.
L- Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fil-11 ta’ Diċembru 2003.